Ses aansoekers sterf na fiksheidstoetsArgieffoto Ses mense is dood nadat hulle aan ‘n werwingsfiksheidtoets vir die verkeersdepartement in KwaZulu-Natal deelgeneem het. Die persone het vermoedelik ontwater, berig SABC. Nog ‘n persoon het glo uit frustrasie na die toets selfmoord gepleeg. Willies Mchunu, LUR vir vervoer, gemeenskapsveiligheid en -skakeling in KwaZulu-Natal, was nie vir kommentaar oor die sterftes beskikbaar nie. Mchunu het egter Saterdag in ‘n verklaring gesê hy sal die voorval waar “talle” mense, wat probeer het om ‘n pos by die padverkeersinspektoraat te bekom, tydens ‘n fiksheidstoets ineengestort het. “Meer as 34 000 aansoekers het gekwalifiseer vir die 90 poste wat geadverteer is,” het Mchunu gesê. Luidens die verklaring het 15 600 aansoekers onderskeidelik Donderdag en Vrydag ‘n fiksheidstoets by die Harry Gwala-stadion ondergaan. “Talle kon nie die warm weerstoestande hanteer nie en het ineengestort.” Talle is na ‘n hospitaal geneem. Mchunu sê hy sal met die persone in beheer van die toets vergader. “Ons betreur enige beserings en sterftes wat as gevolg van die fiksheidstoets plaasgevind het.”